Shiga
-
Post 08 September 2012
-
Last Updated on 08 September 2012
-
By KNG
-
Hits: 713
Hpakan Maw Wan Hkalup Nawku Jawng kaw hpyen yen nga ai Maw Mau Bum mare masha asak 20, Shadang Saga La Awng hpe ndai September praw 7, bat Manga Ya shani Myen asuya hpyendap Hk.L.Y Masat 51 hpyenla ni rim la nna buri kaw bang adup zingri sat kau ai lam, buga masha ni KNG Jinghpaw Shiga Dap de tsun wa ai.
Shi gaw, nta wa na ngu tsun nna, lagaw lam hku hkawm wa ai, lam lapran kaw Myen asuya hpyenla ni rim nna buri kaw bang zingri sat kau ai re lam, buga masha langai tsun ai.
“La Awng gaw Mau Mau Bum lam hku n wa ai sha, grai hkrit ra ai, lam hku wa mat ai. Sing Awng Company kaw nga taw ai. Myen hpyenla ni shi hpe mu nna, rim jep ai, buri kaw bang nna, zingri ai, dai hpang, krung de kabai bang kau ai. Shi a kanu gaw, n mai wa ai ngu gaw tsun ai da. Raitim ma ba da ai majaw, shi hpe n dep dat ai da,” buga masha langai tsun ai.
Asuya hpyendap kawn, san ai ga san ni hpe atsawm n lu htai ai majaw, ya na zawn, zingri sat kau ai re lam, buga masha ni tsun ai. Ya ten hta shi a moi mang hpe n mu tam shi ai majaw, jinghku ni gaw, hpyen hpung lahkawng maga de shana da ai lam chye lu ai.
Shadang La Awng gaw, tsang 10 hpe lahkawng lang htai nna, ya ten lungseng yemase tam nna, dinghku hpe bau garum nga ai re lam chye lu ai.
Ya ten Myen asuya hpyen hpung ni gaw, Hpakan mayan kaw, hkawm sa hkawm galaw nga ai, mung masha ni hpe rim jep zingri nna, sinat hte gap sat kau ai, mabyin ni law wa sai hte, ndai mabyin a lahkawng ya shawng, September praw 5 ya shani hta mung, Maw Wan mare masha, Slg. Kareng Naw Chyan hpe sinat hte gap sap kau ai rai nga ai.
Maw Wan Hkalup Hkristan Nawku Jawng Wang kaw, buga masha hpyenyen 865 shanu nga ai hte, ya ten malu masha hte tsi mawan ni, nga shara a matu madi shadaw ai lam ni, grai ra kadawn taw na, jam jau nga ai lam, shanhte hpe garum nga ai, buga masha langai kawn, KNG Jinghpaw Shiga Dap de shana wa ai.
knc_Latn unk eng_Latn unk eng_Latn unk ces_Latn unk lim_Latn kac_Latn kac_Latn kac_Latn kac_Latn kac_Latn kac_Latn kac_Latn